C 342/70
SK
Úradný vestník Európskej únie
6.9.2022
Streda 16. februára 2022
2. vyzýva Komisiu, aby sa energia z obnoviteľných zdrojov na mori a ďalšie príslušné energetické technológie stali do roku 2050 základnými zložkami energetického systému EÚ;
3. zdôrazňuje, že úspory energie, energetická efektívnosť a energia z obnoviteľných zdrojov patria medzi kľúčové hnacie sily na dosiahnutie hospodárstva s nulovými emisiami; pripomína záväzok Únie dodržiavať zásadu prvoradosti energetickej efektívnosti a zdôrazňuje význam uplatňovania tejto zásady vo všetkých príslušných právnych predpisoch a iniciatívach;
4. zdôrazňuje, že ciele týkajúce sa výroby energie z obnoviteľných zdrojov na mori vo všetkých morských oblastiach EÚ, ako sa stanovuje v oznámení Komisie COM(2020)0741, sú minimálne 60 GW do roku 2030 a 340 GW do roku 2050; pripomína, že podľa posúdenia vplyvu, ktoré Komisia priložila k oznámeniu COM(2020)0562 (16), by inštalovaný výkon veternej energie na mori mal byť 70 – 79 GW, aby sa cieľ znížiť emisie o 55 % do roku 2030 dosiahol nákladovo konkurencieschopným spôsobom; vyzýva členské štáty a verejný a súkromný sektor, aby do roku 2030 prekročili cieľ zníženia o 55 %; naliehavo vyzýva Komisiu, aby zrevidovala pravidlá verejného obstarávania a štátnej pomoci s cieľom zabezpečiť nákladovo konkurencieschopný prechod podporený dobre fungujúcim trhom, ktorý bude presadzovať využívanie veternej energie na mori; konštatuje, že existujú oblasti s rozsiahlym nevyužitým potenciálom energie z obnoviteľných zdrojov na mori, ako je napríklad Atlantický oceán, Stredozemné more, Baltské more a Čierne more; zdôrazňuje, že rozhodnutie nájsť priestor pre túto dodatočnú kapacitu energie z obnoviteľných zdrojov na mori do roku 2030 je mimoriadne dôležité a malo by sa považovať za prioritu a malo by sa v EÚ určiť do roku 2023/2024 s cieľom umožniť výstavbu do roku 2030; zdôrazňuje, že konkurencieschopnosť veternej energie na mori a energie z oceánov ako zdrojov energie sa bude naďalej zvyšovať a ceny budú ďalej klesať v dôsledku ich ďalšieho rozvoja a využívania; zdôrazňuje, že energia z obnoviteľných zdrojov na mori je životaschopným zdrojom energie a že udržateľný a spoľahlivý energetický systém musí kombinovať energiu z obnoviteľných zdrojov s inými energetickými technológiami, možnosťami uskladňovania energie a flexibilnou spotrebou energie;
5. domnieva sa, že energia z obnoviteľných zdrojov na mori musí byť udržateľná v celom hodnotovom reťazci a musí mať obmedzený nepriaznivý vplyv na životné prostredie a na hospodársku, sociálnu a územnú súdržnosť; pripomína prísľub Európskej zelenej dohody, že by sa na nikoho nemalo zabudnúť; zdôrazňuje, že dobré životné podmienky ľudí by mali byť stredobodom zelenej transformácie;
6. pripomína konkurenčnú výhodu spoločností a technológií EÚ v odvetví energie z obnoviteľných zdrojov na mori; vyzýva Komisiu, aby zabezpečila, že EÚ si zachová vedúce postavenie v oblasti technológií, udrží talenty a poskytne cenovo dostupnú, bezpečnú a udržateľnú energiu, pričom zohľadní potenciálne vplyvy, a to aj tie, ktoré súvisia so zmenou klímy a vplyvom na morské prostredie; zdôrazňuje, že je dôležité zachovať túto konkurenčnú výhodu; zdôrazňuje potenciál výrazného rastu tohto odvetvia a jeho prínos pre hospodárstvo EÚ vrátane vývozu technológií a systémov; zdôrazňuje význam podpory investícií do výskumu a vývoja a význam budovania inovačného technologického priemyselného systému energie z obnoviteľných zdrojov na mori prostredníctvom cezhraničnej spolupráce a partnerstva v rámci programu Horizont Európa s cieľom uľahčiť a podporiť silné európske hodnotové reťazce, ktoré sú kľúčové pre dvojakú transformáciu, a zároveň zabezpečiť rýchle zavádzanie inovácií vyvinutých v tejto oblasti; zdôrazňuje význam vysokokvalitných priemyselných pracovísk pri uľahčovaní spravodlivej transformácie;
7. zdôrazňuje potrebu zachovať čistý, konkurencieschopný a udržateľný dodávateľský reťazec pre energiu z obnoviteľných zdrojov na mori v Európskej únii; zdôrazňuje preto, že je dôležité, aby dodávatelia uplatňovali najvyššie normy kvality v oblasti zdravia, bezpečnosti a životného prostredia v súlade s európskou certifikáciou a normami určenými v rámci dialógu so všetkými príslušnými zainteresovanými stranami; ďalej zdôrazňuje potrebu minimalizovať dopravné náklady v dodávateľskom reťazci; domnieva sa, že postupy verejného obstarávania by mali zohľadňovať tieto prvky;
8. zdôrazňuje, že využívanie energie z obnoviteľných zdrojov na mori je ideálnou príležitosťou pre najvzdialenejšie regióny a ostrovy, aby dekarbonizovali svoj energetický mix a výrazne znížili svoju závislosť od dovozu fosílnych palív; žiada, aby sa zintenzívnila iniciatíva Čistá energia pre ostrovy EÚ, pričom by sa mal klásť výrazný dôraz na obnoviteľné zdroje energie na mori; pripomína, že ostrovov sa osobitne dotýka stúpanie hladiny morí;
9. vyzýva Komisiu, aby čo najskôr vykonala posúdenie vplyvu s cieľom objasniť hospodárske a sociálno-ekonomické vplyvy energie z obnoviteľných zdrojov na mori s osobitným zameraním na existujúce pracovné miesta a pracovné miesta vytvorené zavedením 300 – 450 GW kapacity do roku 2050;
(16)
SWD(2020)0176.